Wysztartowały już wszyjski nojważniejsze ligi w Europie. Ślōnzokōw na Zachodzie zaś niy braknie. Jaki bydzie to dō nich sezōn? Piyrsze szpile już coś pedziały…
Ligue 1 sztartła na poczōntku siyrpnia. Aktualny majster AS Monaco wygroł do tyj pory wszyjski swoji 3 szpile, a Kamil Glik klupnōł brama „za 3 punkty” już w piyrszej kolejce z Tuluzōm (3:2). Ni ma sie co starać ô Kamila. To zaś bydzie jego sezōn.
Podobnie u Łukasza Piszczka, kery zaczōn w sobota swōj ôsmy sezōn w BVB. Groł w piyrszym składzie za Kloppa i Tuchela, niy inaczyj bydzie za trynera Bosza. Z Wolfsburgiym (3:0 do przodku) 90 min. Łukasza i to bydzie w tym sezōnie norma.
Ô majstra w Serie A i wysoki plac w LM zaś pewno bydzie sie proł Arek Milik. Pytani yno czy do tej haji stanie w piyrszej raji? W ofynsywnym trio Insigne-Mertens-Callejón, Arek zdo sie być sztyjc yno zapasowōm tajlōm, chocioż moge być rozmańcie. W elim. LM z Niceōm Milik wloz z ławy i zaliczōł spektakularno… majtaka, za to w piyrszej kolejce Serie A znod sie już w 11-stce i klupnōł brama (3:1 z Hellas Werōna). To jego piyrszy szpil w podstawie ôd 2 paździyrnika. Bydzie yno lepij!
Glik, Piszczek, Milik… To bez godki zaś bydōm trzej nojwiynksi reprezyntanci Ślōnska na Zachodzie. A kaj nastympno raja? W duńskim Broendby bydzie dalij tyroł Kamil Wilczek. W Bundeslidze mono pokopie jeszcze Paweł Olkowski (1. FC Köln) W nojważniejszych europejskich ligach teoretycznie mogōm jeszcze zadebiutować Kamil Grabara (FC Liverpool) i Przemysław Bargiel (AC Milan), ale te synki to raczyj sztyjc tymaty prziszłości.
Ale pozōr! Na Europie fusbal sie niy kończy… Po drugij strōnie globu w Japōnii sezōn fusbalowy minōł już połowa, ale ze ślōnskij perspektywy tyż dopiyro sie tak rychtyg zaczyno. Niydowno debiutowoł tamek na dyć Łukasz Podolski. W piyrszym szpilu w Vissel Kobe klupnōł dwie bramy i doł wygrano swoim nowym kamratōm (3:1 z Omiya Ardija). Z perspektywy Europy mono to i fusbalowe „Pierōnowice”, ale jakby sie niy dziwać CV Łukasza zaś urosło.
szl_Latn szl_Latn szl_Latn szl_Latn szl_Latn szl_Latn